**AKTUÁLIS HÍREINK**

Szokott ***imaszándék***aink időpontjai a hónapban: lelki- és szeretetválsággal küzdő családjainkért szept. 5-én, az áldott állapotban lévő édesanyákért szept. 6-án, Rózsafüzér Társulatunk elhunyt tagjaiért szept. 7-én ajánljuk fel a Szent Liturgiát.

A nyári, ***római centenáriumi zarándoklat*** résztvevői ajándék dvd-t kaptak az ott töltött napok fényképeivel és videóival. Az ajándékért köszönetet mondunk a kisvárdai Péter Csabának, és a másolást szeretettel elkészítő Dr. Soltész Jánosné tisztelendő asszonynak.

Néhány napot itthon töltött ***a szerzetesi hivatására készülő Vaszkun Judit***, aki egyházközségünkből indult a teljes elkötelezettség, a monasztikus szerzetesség útjára. Örömmel találkoztunk és imádkoztunk vele az augusztus 19-23. közötti napokban.

***E havi ünnepünk:*** szeptember 8. Kisboldogasszony, az Istenszülő születése. Lítiás, nyilvános ünnep. Az előesti alkonyati zsolozsmát kenyéráldással végezzük, az ünnep napján teljes liturgikus rendet tartunk.

Elsőpéntekenként havonta meglátogatom ***egyházközségünk ágyhoz kötött betegei***t. Kérem a testvéreket, jelezzék, ha van olyan beteg a családi, ismerősi körben, aki örömmel veszi a havi gyónási és áldozási lehetőséget, vagy akár egy vigasztaló beszélgetés erejéig szívesen találkozik a pappal.

**Egyházközségi Képviselőtestületünk** október 1-jén, hétfőn, a 17.30 órai vecsernyét követően tartja soron következő ülését.

\* \* \*

**A HITTANÓRÁK *a kertvárosi általános iskolában*** idén is szerda délutánonként lesznek. ***A parókián*** vasárnap a 9.30 órai Szent Liturgia után az **általános iskolások**nak tartunk hittant, kéthetenként szombaton 18.30-kor a **gimnazisták**at várjuk. **Felnőtt katekézis** minden második szerdán este. Bizalommal hívunk minden korosztályt! A hittanórák szeptember második hetében (a szeptember 10-i héten) kezdődnek.

***Lelki beszélgetés***re szerdánként 16.30 órától rendszeresen van lehetőség; időpont-egyeztetéssel bármikor.

\* \* \*

***EGYHÁZFENNTARTÁSI HOZZÁJÁRULÁS ÉS ADOMÁNYOK BEFIZETÉSE***

személyesen a parókián, vagy csekken, illetve átutalással

az egyházközség 11100702-18799303-36000001 számlaszámára történhet.

Örömmel vesszük a segítséget alapítványi befizetés formájában is. A Kertvárosi Közösségi Életért Alapítvány számlaszáma: 11100702-18803475-10000001.

\* \* \*

*Görög Katolikus Egyházközség, 4400 Nyíregyháza, Legyező u. 3.*

*Tel. 341-257;* ***30/415-50-92*** *– E-mail:* *obbagyl@upcmail.hu*

Felelős kiadó: Dr. Obbágy László parókus

A KERTVÁROSI

GÖRÖGKATOLIKUS EGYHÁZKÖZSÉG ÉRTESÍTŐJE

**LEGYEZŐ**

2012. szeptember

**BÚCSÚÜNNEP – ELSŐMISÉS PAPPAL**

Templombúcsúnk a templom titulusát jelentő, szeptember 14-én megült Keresztfelmagasztalás ünnepéhez kötődik, s évről évre az ünnephez legközelebb eső vasárnapon tartjuk. Idei búcsúünnepünk így **szeptember 16-án, vasárnap** lesz. Az ünnepi Szent Liturgiát a főpásztor mellett eddig diakónusként szolgáló ***Polgári Bence újszentelt áldozópap*** végzi. A szentbeszédet Kiss Attila spirituális mondja. Polgári Bencét szept. 8-án, Kisboldogasszony ünnepén szenteli pappá Miskolcon Atanáz püspök atya.

A népi mondás szerint egy ***újmiséért***, egy ***primiciás áldásért*** érdemes egy csizmát elkoptatni. Az újszentelt papban valóban szinte kézzel foghatóan munkál a kegyelem. Adjunk lehetőséget a Szentlélek Úristennek, hogy ezzel a kegyelemmel minket is megérintsen!

Az ünnepi szertartást követően ***körmenet***et tartunk, majd a templomudvaron – szokás szerint mindnyájunk hozzájárulásával – szerény ***agapé***ra várjuk a búcsún együtt imádkozókat. Jöjjünk, ünnepeljünk együtt minél többen!

\* \* \*

**ZARÁNDOKLAT MÁRIAPÓCSRA**

Minden esztendőben két alkalommal szervezünk zarándoklatot Máriapócsra: a tavaszi Betegek Búcsúján és az őszi ***Istenszülő Oltalma búcsú***ján tíz éve minden évben részt veszünk. Idén ezen őszi zarándoklatunkra ***október 7-én*** kerül sor. Indulás reggel 8 órakor. Jelentkezés a templom előterében kitett lapon. Az autóbusz útiköltsége 1.000 Ft/fő.

Idén először – az örökösföldi egyházközség tagjaihoz csatlakozva – egyházközségi ***gyalogos zarándoklat***ra is vállalkozunk, ***szeptember 27-én***, szombaton reggel 6 órától. Előzetes jelentkezés a templom előterében kitett lapon. Akik az útnak csak egy részét tudják gyalogosan felvállalni, azok is jelentkezzenek, jöjjenek, nekik segítünk autóval is.

**A SZENT KERESZT FELMAGASZTALÁSA ÜNNEPE**

**L**iturgikus hagyományunk szeptember 14-én ünnepli a Szent Kereszt felmagasztalásának ünnepét. AZ ünnep egy negyedik századi történelmi eseményre vezethető vissza. **Nagy Konstantin** császár 313-ban rendeletet alkotott, amelynek révén a Római Birodalomban megszűnt a keresztényüldözés. Ezt követően a császár édesanyja, **Ilona** Jeruzsálembe ment, hogy felkeresse a szent helyeket, ahol Jézus Krisztus szenvedett, meghalt és feltámadt, s hogy ott felkutassa az Úr keresztjét. A hagyomány szerint három keresztet talált – hiszen Jézust két gonosztevő között feszítették keresztre –, s egy csodás gyógyulás jelezte számára, melyik volt az Úr keresztje.

A kereszt megtalálása után új, hatalmas templom építéséhez fogtak, amelyet 335. szeptember 13-án szentelték fel. Szent Sír Templomnak vagy a Feltámadás Templomának nevezték el. Másnap, szeptember 14-én Makariosz püspök, a város főpapja ünnepélyes menetben a templomba vitte a keresztet. Ott magasra emelte – felmagasztalta –, miközben a jelenlévő nép szüntelenül énekelte: „Uram, irgalmazz!”

A Szent Kereszt felmagasztalásának ünnepét minden év **szeptember 14**-én üljük meg. Az ünnep napján böjtöt tartunk, majd egy hétig a templom közepére helyezett kereszt előtt hódolunk, miközben megénekeljük az életadó szent kereszt titkát: „A te kereszted előtt leborulunk, Uralkodó, és a te szent föltámadásodat dicsőítjük.”

Az ünnep nevében szereplő felmagasztalást azonosítjuk a Szent Kereszt időtlen dicsőítésével. Az egyik legősibb és legelterjedtebb ikonon a Feltámadás templomát jelképező építmény előtt a jeruzsálemi püspök, Szent Makariosz áll, aki kezében tartva magasra emeli a megtalált Szent Keresztet. A kép bal oldalán, koronával a fejükön, Szent Konstantin és Szent Heléna (Ilona) láthatók, a jobb oldalon pedig a Szent Kereszt erejének tulajdonított valamelyik csodát ábrázolják.

\* \* \*

**ÉLETALAKÍTÓ GONDOLATOK**

A házasságkötés szertartásának egyik papi imájában érdekes utalást találunk a Szent Kereszt megtalálásának eseményére. A részlet – az ifjú párért történő könyörgés részeként – így hangzik: „Szállja meg őket az az öröm, aminőt a boldog Ilona érzett, amikor a drága keresztet megtalálta.” Benne van ebben a mondatban a császárnő személyes örömén túl az is, hogy kérjük: a házaspár az életben adódó kereszteket mindig tudja erős lélekkel – nem csupán nagypéntekes fájdalommal, de húsvéti örömmel – viselni.

\* \* \*

A kereszt tropárja így hangzik: „Üdvözítsd, Uram, a te népedet, és áldd meg örökségedet; adj győzelmet ellenségei fölött hazánknak, s kereszteddel őrizd meg a te népedet!” A másik főének, a konták szövege ez: „Aki önként emelkedtél föl a keresztre, Krisztus Istenünk, ajándékozd kegyelmedet a terólad nevezett új népednek! Örvendeztess meg isteni erőddel mindnyájunkat, és segíts diadalra minden megtámadóink ellen, kik védeszközül bírjuk a te békefegyveredet, a legyőzhetetlen győzelmet.”

Nem furcsa a kereszt nevében azért imádkozni, hogy „adj győzelmet ellenségei fölött hazánknak”? Vagy hogy „segíts diadalra minden megtámadóink ellen”? – Bár nyilván ott van az énekszövegek hátterében a konstantini látomás,[[1]](#footnote-1) s az is igaz, hogy bizonyos korokban a keresztet szinte harci eszközként használták (és nem mindig igazolható célok érdekében), azért ezek az imádságok ma is érvényesek számunkra. Nem kétséges, hogy hazánkért, nemzetünkért manapság is kell szállnia a fohászunknak Istenhez. Naponta tapasztaljuk, hogy népünk igencsak rászorul az isteni védelemre a sok-sok külső és belső támadással szemben. De ezen túl is, alapvetően azért mondhatjuk ma is nyugodt szívvel ezeket a „harcos” imákat, mert ez a harc mindenekelőtt az Isten Országa ellensége, vagyis a sátán elleni küzdelemre vonatkozik. Ez pedig nem játék. „A sátán mint ordító oroszlán jár körül, keresve, kit nyeljen el” (1Pét 5,8) Ma is csak Krisztus keresztjének erejével győzhetjük le a gonoszt.

**FELADATOK**

*A betűrejtvények mindegyike kapcsolódik a Keresztfelmagasztalás ünnepéhez.*

|  |  |  |  |  |
| --- | --- | --- | --- | --- |
| K |  | st |  | t |
| o |  | a |  | i |

személyes névmás (t.sz.1.) + római 56 + csak részben fuss!

M + szándékozik + i + oszlatni kezd!

jöjj, régiesen + az uzsonna része! + nem igazi + m

kötőszó + a buddhizmus egyik ága + tárgyrag + könnyezett + m + foszfor + kacat

1. Egy legenda szerint Nagy Konstantin császár (306-337) megtérése egy égi jel megjelenése miatt következett be. A milviusi csata előtt, 312. október 28-án, látomása volt; a Szent Keresztet látta, rajta a következő felirattal: „In hoc signo vinces! E jelben győzöl!” Konstantin elrendelte, hogy kovácsoljanak egy olyan keresztet, amilyet látomása során látott, és vigyék a sereg előtt. Isten segítségével fényes győzelmet aratott a számbelileg erősebb ellenség felett. Ezt követően Konstantin a 313-ban kiadott milánói ediktummal megszüntette a keresztények üldözését, s később maga is kereszténnyé lett. [↑](#footnote-ref-1)